Bowling for Columbine er en amerikansk dokumentarfilm fra 2002 skrevet og regissert av Michael Moore. Filmskaperen forsøker å beskrive våpenkulturen i USA, samt finne årsaken til landets høye drapsrate med våpen. Den tar utgangspunkt i massakren på Columbine High School i 1999, men ser også på andre hendelser i nyere tid. Han forsøker også å peke på historiske årsaker til våpenkulturen. Moore stiller mange spørsmål for å komme til bunns i fenomenet. Blant annet om hvorvidt amerikanere er «våpengale»? Hvorfor skyter amerikanere hverandre langt oftere enn folk i andre siviliserte land? Kan det skyldes en voldelig subkultur? Kan årsaken ligge i fattigdommen i Amerika? Eller kanskje i landets historie i krig og brutalitet?